… conform calculelor Reuters pe baza datelor Oficiului Federal de Statistică (Destatis).
În primele trei luni din acest an, comerţul Germaniei cu SUA – exporturile şi importurile combinate – a totalizat 63 miliarde de euro (68 miliarde de dolari), în timp ce cifra pentru China a fost puţin sub 60 miliarde de euro.
În 2023, China a fost principalul partener comercial al Germaniei, pentru al optulea an consecutiv, volumele ajungând la 253 miliarde de euro, deşi cu doar câteva milioane de euro mai puţin faţă de comerţul cu SUA.
“Exporturile Germaniei către Statele Unite au crescut semnificativ datorită robusteţii economiei americane, în timp ce, atât exporturile, cât şi importurile din China au scăzut. Un alt motiv îl reprezintă factorii structurali”, a apreciat Vincent Stamer, economist la Commerzbank.
Acesta a adăugat: “China şi-a extins lanţurile de aprovizionare şi produce bunuri din ce în ce mai complexe, pe care anterior le importa din Germania. În plus, firmele germane produc din ce în ce mai mult pe plan local, în loc să exporte bunuri din Germania în China”. Oficialii de la Berlin au anunţat că vor să-şi reducă expunerea la China, citând diferenţele politice şi acuzând Beijingul de “practici neloiale”.
Importurile de bunuri ale Germaniei din China au scăzut în ritm anual cu aproape 12% în primul trimestru din 2024, în timp ce exporturile de mărfuri către China s-au redus cu doar 1%, a explicat Juergen Matthes, de la Institutul economic german IW.
Acesta a adăugat: “Faptul că economia chineză a avut o evoluţie mai slabă decât se estima, în timp ce PIB-ul SUA a depăşit aşteptările, a contribuit probabil la aceste evoluţii”. SUA sunt acum responsabile pentru aproximativ 10% din exporturile de bunuri ale Germaniei, în timp ce ponderea Chinei a scăzut sub 6%.